钦定古今图书集成/方舆汇编/职方典/第1404卷 > 《隐山记》前人
## 钦定古今图书集成/方舆汇编/职方典/第1404卷 > 《隐山记》前人

西出门里馀，得小山，山下得伏流，顾曰：“石秀水清，其
韬怪物耶？”乃释骑蹈履北上四十馀步，得石门。左右
剑立，矍然若神物持之。自石门西行十步，得北洞，坦
平如室。室内清缥若绘，积乳旁溜，凝如壮士。上负横
石，奋怒若活。乘高西上，有石窗，临窗下望，千山如指。
自石室东回三步，得石岩，岩下有水泓然，疑虬螭之
所宅。“水色墨绿，其濬三丈，载舟于水，舟可坐数十人，
罗丝竹歌舞，飘然若乘仙。岩之南壁有石磴，可列乐
工十六人。其东若畎浍，贯石流去，不知所止。北壁半
穴，如悬门彻外容小舟。出门有潭，袤三十步，潭有芰
荷。潭北十步得溪，溪横五里，径二百步，可以走方舟，
可以汎画鹢，渺然有江海趣，鱼龙瀺灂，鸥鹭如养。”溪
潭之间，有地丈馀，其色正赤。历石门东南，越小岭，石
林危峤，夹耸左右。自岭下十步，得东岩，自岩口直下
二十步，有水阔三尺许，浅沙若画，细草如织。南望有
结乳如薰笼，其白拥雪。自岩西南上，陟飞梯四十级，
有碧石盘二，乳窦滴下，可以酌饮。又梯九级，得白石
盘，盘色如玉，盘间有“自然水，香甘可饮，数人不竭。”还
自石盘东北上，又陟飞梯十二级，得一堂，足坐二十
人，乳穗骈垂，击之铿然金玉声。堂间有石，方如碁局，
即界之以奕，翛然不知柯之烂矣。自堂北出四步，直
西二筵，南入小峡，道峡内得洞，东有石室，妙如刻画，
顶上方井，弱翠轻绿，绚如藻绣。自峒南下，仰瞩东崖，
有凝乳，如楼、如阁，如人形、如兽状，不知造物之所变
化也。自楼阁斗下七步，次石渠，渠深七十尺，渠上为
梁，曲折缭绕，三百步远，日月所不能烛矣。左右列炬，
而后敢进。自梁直南抵绝壁，斗下为飞梯九级，而后
及水。水北崖有石阁，峭甚，益以栏槛，适可宴息。水通
渔船，东出朝阳，西隔黝黑方谷，如凿以石下投波，声
响，山寒气薄，人往往畏恐。自石阁还上绝壁西去十
步，又得小峒。俯行三十步，左右壁有锺乳，或垂或滴。
其极有石室，正如禅庵，多白蝙蝠。出小峒北二十步，
又得外峒，石色犹四。峒东西壁下有石数十枚，其面
砥平，间有兕樽琴荐，然状甚怪。游人列坐，肃若冰霰。
其东有便房，桁栌栱棁，支撑环合，犹化工之椎琢也。
峒北七步，临西石门，石门西去三十九步得西峒，峒
深九十尺，北崖有道，可容一轨。崖南有水，水容如镜，
纤鳞微甲，悉可数识。东过小石门，门东𫖯行三十步，
诘窟幽邃。道绝，穷崖又宽，明置水阁，崖下阁胜九人，
阁下水阔三十尺，伏流崖南，亦达朝阳。自西峒口南
去，一矢得南峒，峒四壁，可燕数十人。其东有水，轻风
徐来，微波荡漾。北上山顶，盘曲五百步，石状如牛、如
马、如熊、如罴、剑者、鼓者、笙竽者、埙箎者，不可名状。石
路四周，而松萝萃于西北。公曰：“兹山之始，与天地并，
而无能知者，揭于人寰，沦于翳荟，又将与天地终，岂
不以其内妍而外朴耶？君子所以进夫心达也。吾又
舍去，是竟不得知于人矣。”乃伐棘导泉，目山曰《隐山》；
泉曰《蒙泉》；溪曰“蒙溪”；潭曰“金龟”；峒曰《北牖》、曰《朝阳》、曰
“南华”、曰“夕阳”、曰“云户”、曰《白蝙蝠》；嘉莲生曰《嘉莲》；白雀
来曰“白雀”；石渠寒深，若蟠蛟蜃；特曰“蛟渠。”或取其方，
或因其瑞，几焯乎一图牒也。于是节稍廪，储羡积，度
材育工，为亭于山顶。不采不雘，倏然而成。凭轩四望，
目极千里。高禽鸷兽，蛟翔蚁走，恍然令人心欲狂。又
作亭于北牖之北，夹溪潭之间。轩然鹏飞，矫若虹。据
左右翼，为厨为廊，为歌台，为舞榭。环植竹树，敻脱嚣滓。邦人士女，咸取宴适。或景晴气和，萧然独往，听词
于其下。嗟乎！“我俗既同，我风既调，兹亭与人物共之，
则不知古之甘”棠，其类是耶？他日会新亭之下，辱命
纪事，奉笔遽题于北荣曰“成纪。”公字濬之，不名重也；
内则为伊、周，外则为方、召，疏山发隐也，决泉起蒙也，
作亭子来也，三者其异乎？四贤之志乎？不异也故书。
宝历元年八月三日记。